[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.3.2008

KOM(2008) 141 endelig

MEDDELELSE FRA KOMMISSIONEN TIL RÅDET, EUROPA-PARLAMENTET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Hurtige tiltag for 2008 til reduktion af administrative byrder i Den Europæiske Union

(forelagt af Kommissionen)

MEDDELELSE FRA KOMMISSIONEN TIL RÅDET, EUROPA-PARLAMENTET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Hurtige tiltag for 2008 til reduktion af administrative byrder i Den Europæiske Union

1. HVILKEN ROLLE SPILLER HURTIGE TILTAG I HANDLINGSPROGRAMMET FOR REDUKTION AF ADMINISTRATIVE BYRDER I EU?

Et af hovedelementerne i handlingsplanen for reduktion af administrative byrder i Den Europæiske Union[1] er en storstilet måling af administrative byrder i 2007-2008, som vil blive fulgt op af omfattende forenklingsforslag. Med henblik på at skabe konkrete resultater på kort sigt dækker handlingsprogrammet dog også umiddelbare tiltag, der gennem tekniske ændringer af de bestående regler bør kunne give store fordele. De nødvendige ændringer er af en sådan karakter, at tiltagene kan vedtages forholdsvis hurtigt. De kaldes derfor "hurtige tiltag".

Ti hurtige tiltag blev præsenteret i 2007 med en forventet besparelse for erhvervslivet i EU på 1,3 mia. EUR. Alt i alt var 5 ud af 10 tiltag formelt vedtaget pr. 1. februar 2008 og den administrative byrde dermed reduceret med omkring 500 mio. EUR[2]. Europa-Parlamentet og Rådet forventes at vedtage de resterende forslag i begyndelsen af 2008.

Som varslet i januar 2008[3] præsenterer Kommissionen hermed en liste over nye hurtige tiltag, jf. bilag I[4]. Unødige administrative byrder blev identificeret på grundlag af interne undersøgelser og forslag fra interesserede parter og eksperter i medlemsstaterne.

2. UDTALELSE FRA GRUPPEN AF HØJTSTÅENDE UAFHÆNGIGE INTERESSEREDE PARTER VEDRØRENDE ADMINISTRATIVE BYRDER

Kommissionen har anmodet den nyoprettede gruppe af højtstående uafhængige interesserede parter vedrørende administrative byrder om en udtalelse, inden den færdiggør listen over hurtige tiltag for 2008. Gruppen af højtstående uafhængige interesserede parter vedtog sin udtalelse på sit andet møde den 26. februar 2008. Kommissionen inddrog også de bemærkninger, som medlemmerne af gruppen af højtstående nationale reguleringseksperter havde indsendt.

I udtalelsen og de modtagne bemærkninger gives der udtryk for generel støtte til pakken med hurtige tiltag for 2008. Gruppen af højtstående uafhængige interesserede parter vedrørende administrative byrder opfordrede endvidere Parlamentet og Rådet til at indføre nye procedurer for vedtagelse af forenklingsforslag.

3. INTERINSTITUTIONEL PROCES

En række af de hurtige tiltag for 2008 kræver et stærkt engagement fra både Parlamentets og Rådets side for at sikre, at de vedtages inden udgangen af 2008. Kommissionen mener derfor, at Det Europæiske Råd bør opfordre Rådet og Europa-Parlamentet til at prioritere foranstaltningerne i bilag I særlig højt, når Kommissionen har udarbejdet de relevante forslag.

Kommissionen anmoder også Rådet og Parlamentet om hurtigt at udvikle passende arbejdsmetoder til at gøre behandlingen af forenklingsforslag hurtigere, jf. den interinstitutionelle aftale fra 2003, navnlig for at reducere administrative byrder, hvilket varmt anbefales af gruppen af højtstående uafhængige interesserede parter vedrørende administrative byrder. Dette er nødvendigt for at sikre, at et stort antal reduktionsforslag kan blive behandlet i 2008 og 2009,[5] og er en afgørende betingelse for at sikre, at det vil lykkes EU at nå sit mål om 25 % reduktion i 2012.

BILAG I: Hurtige tiltag i 2008

Politikområde | Berørt EU-retsakt | Beskrivelse af den nuværende byrde og foreslået hurtigt tiltag for 2008 |

Landbrug | Kommissionens forordning (EØF) nr. 1722/93 af 30. juni 1993 om gennemførelses-bestemmelser til Rådets forordning (EØF) nr. 1766/92 for så vidt angår ordningerne med produktionsrestitutioner for korn og ris | Resumé Forenkle kontrolprocedurerne vedrørende modificeret stivelse ved at hæve den tærskel, hvorunder disse procedurer ikke finder anvendelse. |

Nuværende byrde/Problem De særlige kontrolbestemmelser vedrørende modificeret stivelse er udformet på en sådan måde, at de sikrer, at modificeret stivelse ikke omdannes til en råvare, ved hvis anvendelse der kan ansøges om restitutioner mere end en gang. Der indføres et maksimumsrestitutionsbeløb (p.t. 16 EUR/ton), hvorunder særlige kontrolbestemmelser ikke finder anvendelse. I betragtning af det nuværende restitutionsniveau og de forholdsvis høje omkostninger ved at genomdanne modificeret stivelse er tærsklen på 16 EUR/ton stivelse for lav. De erhvervsdrivende er forpligtet til at opfylde yderligere administrative krav, hver gang restitutionsbeløbet overskrider denne tærskel, selvom risikoen for videreforarbejdning i spekulationsøjemed er meget begrænset. |

Reduktionstiltag Hæve den tærskel (p.t. 16 EUR/ton), hvorunder de særlige kontrolforanstaltninger, jf. artikel 10 i forordning nr. 1722/93, ikke finder anvendelse, til et mere rimeligt niveau for at lette den administrative byrde for erhvervsdrivende (stivelsesfabrikanter) ved at afskaffe kontrol af modificeret stivelse, når risikoen for videreforarbejdning i spekulationsøjemed af økonomiske årsager er ikke-eksisterende. |

Industripolitik | Europa-Parlamentets og Rådets direktiv 97/68/EF af 16. december 1997 om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner | Resumé Fjerne de administrative byrder, som pålægges medlemsstaternes godkendende myndigheder og fabrikanter i forbindelse med anmeldelseskravene i den fleksible ordning. |

Nuværende byrde/Problem I bilag XIII, punkt 1.5., i direktivet om mobile ikke-vejgående maskiner underretter fabrikanten af oprindeligt materiel godkendelsesmyndighederne i hver medlemsstat om anvendelsen af fleksibilitetsordningen (ifølge hvilken en motorfabrikant kan bringe et begrænset antal motorer på markedet, som kun opfylder emissionsgrænseværdierne svarende til det foregående trin). Fabrikanten af oprindeligt materiel forelægger endvidere hver sjette måned medlemsstatens godkendelsesmyndigheder en rapport om gennemførelsen af de fleksibilitetsordninger, som fabrikanten anvender. Rapporten skal indeholde samlede oplysninger om antallet af motorer og mobile ikke-vejgående maskiner, som er markedsført i henhold til fleksibilitetsordningen, med motornr. og serienumre for de mobile ikke-vejgående maskiner og de medlemsstater, hvor de mobile ikke-vejgående maskiner er blevet markedsført, jf. punkt 1.7. i bilag XIII. Disse anmeldelseskrav pålægger både fabrikanter og godkendende myndigheder unødige byrder, som ikke har vist sig at medføre nogen merværdi i de år, direktivet har fundet anvendelse. |

Reduktionstiltag Afskaffe anmeldelseskravene i punkt 1.5. og 1.7. i bilag XIII til direktivet om ikke-vejgående maskiner (og bibeholde punkt 1.6., hvoraf det fremgår, at fabrikanten af oprindeligt materiel skal give godkendelsesmyndigheden de oplysninger, som er forbundet med gennemførelsen af fleksibilitetsordningen, der af myndigheden anses for nødvendige for afgørelsen). |

Industripolitik | Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse | Resumé Reducere den administrative byrde, der pålægges fabrikanter, i forbindelse med kravet om at underrette medlemsstaterne om, at radiokommunikationsudstyr påtænkes markedsført. |

Nuværende byrde/Problem Fabrikanter skal underrette nationale myndigheder, der er ansvarlige for frekvensbåndforvaltning, om, at de påtænker at markedsføre visse typer radiokommunikationsudstyr, jf. artikel 6, stk. 4. Dette gælder for udstyr, som anvender frekvensbånd, der ikke er fuldt harmoniseret på fællesskabsplan. De procedurer, medlemsstaterne anvender, er ikke harmoniseret i direktivet. Der er uformelt sket en vis harmonisering af de oplysninger, som skal indberettes, men procedurerne for indberetning af oplysningerne varierer fra land til land. |

Reduktionstiltag Indførelse af en generel elektronisk anmeldelsesfacilitet, som sender oplysningerne fra fabrikanten til medlemsstaternes myndigheder. Derved behøver fabrikanten ikke at kende de forskellige adresser i medlemsstaterne. |

Industripolitik | Lægemiddellovgivning: Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler; Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler | Resumé Revidere retsgrundlaget for ændringsforordningerne for fuldt ud at harmonisere ændringsreglerne i EU. Det vil skabe mulighed for at gøre retsgrundlaget for ændringer vedrørende lægemidler (f.eks. ændret indpakning, adresse på fabrikanten osv.) klarere, enklere og mere fleksibelt. |

Nuværende byrde/Problem Lægemidler reguleres i alle faser af deres levetid. Enhver ændring efter deres markedsføring i EU (f.eks. ændret produktionsproces, indpakning, adresse på producent) defineres retligt som "ændringer" og skal håndteres i overensstemmelse med en kompleks lovramme: "ændringsforordningerne". Ændringer medfører en betydelig administrativ byrde både for erhvervslivet og kontrolmyndighederne. Administrationen af disse regler anslås i øjeblikket til at lægge beslag på over 60 % af personaleressourcerne og de økonomiske ressourcer i de afdelinger i medicinalvirksomhederne, der står for administration af markedsføringstilladelserne. En væsentlig del af byrden skyldes, at de nationale bestemmelser i de fleste tilfælde varierer fra land til land, hvilket medfører uensartede krav og en unødig administrativ byrde. Regulering af ændringer er afgørende for at sikre, at lægemidler fortsat er sikre og effektive, men den byrde, den medfører, kan også hindre indførelse af visse ændringer, der er gavnlige for patienter i særdeleshed og samfundet i almindelighed. Denne byrde udgør i dag en hindring for innovation og konkurrenceevne. |

Reduktionstiltag Ændre artikel 39 i direktiv 2001/82 og artikel 35 i direktiv 2001/83, så ændringsbestemmelserne kan blive fuldt ud harmoniseret i EU. |

Miljø | Kommissionens beslutning 2002/739/EF af 3. september 2002 om opstilling af reviderede miljøkriterier for tildeling af Fællesskabets miljømærke til indendørs malinger og lakker og om ændring af beslutning 1999/10/EF | Resumé Harmonisering af VOC-definitioner. |

Nuværende byrde/Problem Definitionen af flygtige organiske forbindelser (VOC) varierer unødigt i de forskellige retsakter. Det er i almindelighed ikke hensigtsmæssigt at have definitioner med forskellig ordlyd, som dækker samme virksomheder/aktiviteter. Her kommer et par eksempler: I direktiv 2004/42/EF defineres VOC som: "flygtige organiske forbindelser med et begyndelseskogepunkt lavere end eller lig med 250 °C målt ved normaltryk på 101,3 kPa". I Kommissionens beslutning 2002/739/EF anvendes en lignende definition, men ordlyden er forskellig: "I denne sammenhæng er en flygtig organisk forbindelse enhver forbindelse, som ved normalt tryk har et kogepunkt (eller begyndelseskogepunkt) på 250 °C eller lavere." |

Reduktionstiltag Definitionerne bør harmoniseres, så de fremstår klart for virksomhederne, navnlig på grund af grænsefladerne imellem de forskellige instrumenter. Kommissionens beslutning 2002/739/EF bør ændres, så den følger VOC-definitionen i direktiv 2004/42/EF. Det foreslåede hurtige tiltag burde reducere de administrative byrder både for virksomheder og gennemførelsesorganer. |

Miljø | Europa-Parlamentets og Rådets direktiv 2006/66/EF af 6. september 2006 om batterier og akkumulatorer og udtjente batterier og akkumulatorer samt om ophævelse af direktiv 91/157/EØF | Resumé Præcisere, at batterier, som er lovligt markedsført før 26. september 2008, ikke skal trækkes tilbage fra markedet eller ometiketteres efter denne dato. |

Nuværende byrde/Problem Ifølge artikel 6, stk. 2, i direktiv 2006/66/EF må batterier, der ikke opfylder direktivets krav, ikke bringes på markedet efter 26. september 2008, eller de skal trækkes tilbage fra markedet. Dette kan forstås således, at batterier, som lovligt er blevet bragt på markedet før 26. september 2008, og som stadig er på markedet efter denne dato og ikke opfylder direktivets krav, også skal trækkes tilbage fra markedet. Hvis direktivets bestemmelse læses som ovenfor, ville det medføre, at batterier, som lovligt er blevet bragt på markedet, for tidligt ville blive udtjente, hvilket er imod princippet om minimering af affald. At trække disse batterier tilbage fra markedet eller bringe dem i overensstemmelse med direktivet ville endvidere medføre en betydelig administrativ byrde for medlemsstaterne og virksomhederne. Hvis artikel 6, stk. 2, forbliver uændret, vil det medføre mærkning af batterier, som stadig er på markedet og ikke mærket med en affaldsspand på hjul og kemiske symboler, eller tilbagetrækning af dem fra markedet. Dette ville også medføre tilbagetrækning fra markedet af særlige bærbare batterier, som indeholder mere cadmium end tilladt ifølge direktiv 2006/66/EF. |

Reduktionstiltag At ændre artikel 6, stk. 2, for at præcisere, at batterier, som lovligt er blevet bragt på markedet før 26. september 2008, og som ikke er i overensstemmelse med direktiv 2006/66/EF, ikke skal trækkes tilbage fra markedet. |

Statistikker | Europa-Parlamentets og Rådets forordning (EF) nr. 638/2004 om statistikker over varehandelen mellem medlemsstaterne | Resumé Forenkling af Intrastat med det formål at lempe de statistiske indberetningskrav for erhvervsdrivende, navnlig SMV'er. |

Nuværende byrde/Problem Statistikker over samhandel inden for Fællesskabet registrerer strømme af bevægelige varer medlemsstaterne imellem. Oplysningerne indsamles månedligt fra virksomhederne af de nationale statistiske myndigheder. I øjeblikket fastsætter medlemsstaterne deres tærskler på et niveau, som sikrer dækning af mindst 97 % af deres handel udtrykt i værdi. Som følge heraf var omkring 78 % af de virksomheder, der handler med andre medlemsstater, ved udgangen af 2005 undtaget fra indberetningsforpligtelsen. Det er imidlertid stadig muligt at nedbringe minimumsdækningen og undtage flere virksomheder fra forpligtelsen til at indberette til Intrastat. |

Reduktionstiltag Det foreslås at nedsætte dækningen af modtagelser til 95 % og fastholde den nuværende dækning på 97 % af forsendelser. Mulighederne for at reducere indberetningsbyrden er især store for små og mellemstore virksomheder (SMV'er), fordi de indberettende virksomheder på modtagersiden hovedsagelig er SMV'er. |

Indre marked (selskabsret) | Rådets første direktiv 68/151/EØF af 9. marts 1968 om samordning af de garantier, som kræves i medlemsstaterne af de i traktatens artikel 58, stk. 2, nævnte selskaber til beskyttelse af såvel selskabsdeltagernes som tredjemands interesser, med det formål at gøre disse garantier lige byrdefulde | Resumé Eliminere omkostningerne til offentliggørelse i den pågældende medlemsstats officielle tidende af oplysninger, der allerede er blevet offentliggjort i handelsregistret. |

Nuværende byrde/Problem Virksomheder skal offentliggøre de samme oplysninger i handelsregistret og i den officielle tidende. Da handelsregistre imidlertid er elektroniske, kan man let få adgang til dem online. I en række medlemsstater skal virksomheder betale både for offentliggørelse i registret og i den offentlige tidende. |

Reduktionstiltag Kun give medlemsstaterne mulighed for at beholde forpligtelsen til at offentliggøre virksomhedsoplysninger i den officielle tidende, hvis de gør det gratis. |

Indre marked (selskabsret) | Rådets ellevte direktiv 89/666/EØF af 21. december 1989 om offentlighed vedrørende filialer oprettet i en medlemsstat af visse former for selskaber henhørende under en anden stats retsregler | Resumé Medlemsstater bør ikke kræve, at oversættelsen udarbejdes og certificeringen af oversættelsen foretages i deres land. |

Nuværende byrde/Problem Når en filial registreres, skal der indsendes visse dokumenter og oplysninger om (moder) selskabet. I en række medlemsstater kræves det, at oversættelsen udarbejdes og/eller certificeringen af oversættelsen foretages af oversættere, der er anerkendt af deres egne offentlige myndigheder. Virksomhedernes omkostninger kunne reduceres, hvis de selv kunne vælge, hvor de ville have deres dokumenter oversat, og bruge den samme oversættelse i flere medlemsstater. |

Reduktionstiltag Kræve at medlemsstater accepterer oversættelser udarbejdet og certificeret i en anden medlemsstat, hvis de accepteres af de offentlige myndigheder i den anden medlemsstat. |

Indre marked (regnskaber) | Rådets fjerde direktiv 78/660/EØF af 25. juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer | Resumé Afskaffelse af visse krav om offentlighed i direktivet. |

Nuværende byrde/Problem Ifølge direktivet skal virksomheder i noterne til regnskaberne redegøre for etableringsomkostninger, jf. artikel 34, stk. 2, og nettoomsætningen fordelt på aktiviteter samt på geografiske markeder, jf. artikel 43, stk. 1, litra 8. Disse redegørelser er klart for omfattende for SMV'er. |

Reduktionstiltag Kommissionen foreslår, at ovennævnte redegørelse udelades i direktivets tekst. Oplysningerne kan stadig afgives på frivillig basis. |

Indre marked (regnskaber) | Rådets syvende direktiv 83/349/EØF af 13. juni 1983 på grundlag af traktatens artikel 54, stk. 3, litra g), om konsoliderede regnskaber | Resumé Præcisering af forholdet mellem forordning nr. 1606/2002 om anvendelse af internationale regnskabsstandarder og det syvende direktiv. |

Nuværende byrde/Problem Det fremgår ikke klart, om moderselskaber, som kun har datterselskaber af uvæsentlig betydning, jf. artikel 13, falder ind under forordningen om internationale regnskabsstandarder og derfor skal udarbejde IFRS-regnskaber. |

Reduktionstiltag Kommissionen foreslår, at det præciseres, at ovennævnte selskaber ikke falder ind under forordningen om internationale regnskabsstandarder. |

[1] KOM(2007) 23.

[2] Bilag 3 til KOM(2008) 35 indeholder en nærmere beskrivelse af status pr. 31. december 2007.

[3] KOM(2008) 35.

[4] Syv af disse hurtige tiltag indgår i Kommissionens rullende forenklingsprogram. Jf. anden statusrapport om strategien for forenkling af lovgivningsmiljøet, KOM(2008) 33.

[5] Der skal være valg til Europa-Parlamentet i juni 2009. I lyset heraf har Europa-Parlamentet meddelt, at det ikke kan påtage sig at behandle nye lovgivningstiltag efter marts/april 2009. Erfaringer fra tidligere europaparlamentsvalg har vist, at lovgivningsarbejdet formentlig ikke vil foregå med normal hastighed igen før november 2009.